কুট্টিকে দেখেই বড় হয়েছেন সেন্টু। অজিতেশ কর। মনে মনে ছবি আঁকতেন। কিন্তু মাঠই টানত বেশি। ফুটবলার হওয়ার স্বপ্ন দেখতেন জয়নগরের এই ছেলে। বাবা মা লেখাপড়ার জগতের মানুষ। স্কুল শিক্ষক। তাই পড়ায় ইতি টানার উপায় ছিল না। স্কটিশ চার্চ কলেজে এই ইতিহাসের ছাত্রের মন পড়ে থাকত মাঠেই। বিএ পাশ করাটা ছিল মাস্ট। তাবলে খেলা থেমে থাকেনি।জুনিয়র মোহনবাগান, ফার্স্ট ডিভিশন ক্লাবে খেলছেন। জাতীয় দলে স্থান পাওয়ার জন্য দিনরাত নিরলস অনুশীলন করেছেন। কিন্তু অদৃষ্ট বোধহয় চাইছিল অন্য কিছু। হঠাতই দুর্ঘটনা। এমন চোট পেলেন যে মাঠের মধ্যমণি অজিতেশ এক ঝটকায় চলে গেলেন সাইডলাইনে। জীবনের পুরোটাই জুড়ে ছিল যে ফুটবল, চোখের পলকে কোথায় যেন হারিয়ে গেল। ভালো গোলকিপার হওয়ার লক্ষে কোনওদিন পড়াশোনাকে গুরুত্ব দেননি। কিন্তু যখন জীবনের মাঠে ফুটবলের ফাইনাল হুইসেল বেজে গেল, তখন মন দিলেন লেখাপড়ায়। পাশাপাশি, অন্য কিছুকে আঁকড়ে ধরার আপ্রাণ চেষ্টা চালিয়ে গেলেন। এই সময় তাঁর বেশ কয়েকজন সাংবাদিক বন্ধুর দেখাদেখি ইচ্ছে হল সাংবাদিক হবেন।